Вјерни сан
0001    Чета се је мала подигнула 
0002    а од Спужа града на крајину 
0003    и пред четом Кучевића Мујо, 
0004    за њим Туре Гринчевић-Османе, 
0005    и за њиме тридесет Тураках. 
0006    Оде чета Лугом Косовијем 
0007    докле дође чета под Гарчићу, 
0008    под Гарчићу на воду Сушицу, 
0009    ту је чета трудна починула, 
0010    воде пила, љеба заложила, 
0011    но не хоће Кучевића Мујо, 
0012    до Туре је санак преварио, 
0013    мало спавну па скочи на ноге 
0014    и Туре је грдан сан виђело: 
0015    "Студен вјетар од Гарчића пухну 
0016    и занесе сву нашу дружину, 
0017    ја мним дружбе нико не утече, 
0018    но ми ход’те чету повратимо." 
0019    На то вели Гримчевић-Османе: 
0020    "Нека Мујо, женска страшивице! 
0021    Не мећимо страха у дружину, 
0022    но хајд’ овце, Туре, уходимо, 
0023    б’јеле овце Маркишић-Мргуда, 
0024    б’јеле овце на Малу Загреду, 
0025    да ако би посјекли овчара." 
0026    Оно зборе да нико не чује, 
0027    а то Мргуд и слуша и гледа, 
0028    око њега једна чета мала, 
0029    чета мала шездесет јунаках, 
0030    но кад виђе Маркишић-Мргуде, 
0031    он дружини својој говорио: 
0032    "Ха’те, дружбо, да се раздвојимо, 
0033    ову чету ми да заскочимо! 
0034    Опскочише су двије-три стране, 
0035    опскочише па им ударише, 
0036    посјекоше тридесет Спужанах, 
0037    не утече отле ђавољега, 
0038    до Турчина Кучевића Муја, 
0039    ал’ је Туре младо уграбило 
0040    студен ками мјесто џевердана, 
0041    понеше га Спужу на крајину 
0042    да је њему ками од дружине, 
0043    а кад Спужу дође на крајину 
0044    е поглену на тридесет дворовах, 
0045    ал’ сврх сваког кука кукавица, - 
0046    куд је иша и добро је доша.

Извор
Сима Милутиновић Сарајлија, Пјеванија црногорска и херцеговачка, приредио Добрило Аранитовић, Никшић, 1990. [Пјеванија церногорска и херцеговачка, сабрана Чубром Чојковићем Церногорцем. Па њим издана истим, у Лајпцигу, 1837.]

Српске епске народне песме